Hie im mönschelääre gebiet het d landschaft öppe so wüeschtemässig usgseh, wieni mir das gwünscht ha. Entlang vom Stuart HWY sy i unregumässige abschtänd (je nach bedarf) wassertanks ufgschteut, wo me sech mit einigermasse früschem wasser cha versorge. I üsem schtrassenatlas sy die im augemeine meh oder weniger zueverlässig verzeichnet gsy. Dr erscht und für üs wichtig wassertank, wo im gebiet vom Woomera isch yzeichnet gsy, isch in  würklechkeit aber nid vorhande gsy. Mir hei üs scho mit dr vorschteuig vertrout gmacht, dass mer de vomne fründliche outomobilischt chli wasser müesse go erbitte. Do hei mer dr tank doch no gfunge u hei usequetscht, was isch z hole gsy; 10km schpeter aus planet. I bi es zwöits mou chli i wassernot grate: Prinzipieu hani bi jedem tank überprüeft, ob er dört isch, woner sött sy, u ob er intakt isch. We dr tank het gfäut oder zum bischpiu dr wasserhane kaputt isch gsy, hani mer das notiert; es hätt jo vilech emne  angere veloreisende chönne häuffe. Das hani natürlech o im Woomera gmacht, do hets mi bsungers wichtig dünkt. Dummerwys hani do derby einisch vergässe, mini fläschene z füue...